ડેનમાર્ક ઓપનમાં સાઈના રનર્સ અપ, તાઈ ઝુ ચેમ્પિયન
મંગળવાર, એપ્રિલ 23 2019, 11:29 Hrs(IST)
નવગુજરાત સમય | Publish Date: Oct 21 2018 10:53PM
એજન્સી : ઓડેન્સે (ડેનમાર્ક)
ડેનમાર્ક ઓપનની ફાઈનલમાં સાઈનાનો 13-21, 21-13, 6-21થી પરાજય, તાઈ ઝુ સામે સળંગ પાંચમી વખત હારી
સાઈના નેહવાલે પોતાનું સર્વશ્રેષ્ઠ પ્રદર્શન કર્યું હોવા છતાં તે વિશ્વની નંબર વન તાઈ ઝુ યિંગ વિરુદ્ધ વિજય નોંધાવવામાં નિષ્ફળ રહી અને તેને ડેનમાર્ક ઓપન બેડમિન્ટન ટુર્નામેન્ટમાં રનર્સ અપથી સંતોષ માનવો પડ્યો હતો. આ વર્ષે સાઈનાને તાઈ ઝુ વિરુદ્ધ સળંગ પાંચમી વખત પરાજયનો સામનો કરવો પડ્યો છે. અગાઉ તેને ઈન્ડોનેશિયા માસ્ટર્સ, ઓલ ઈંગ્લેન્ડ ચેમ્પિયનશિપ, બેડમિન્ટન એશિયા ચેમ્પિયનશિપ અને જાકાર્તા એશિયન ગેમ્સમાં પણ તાઈ ઝુ સામે પરાજયનો સામનો કરવો પડ્યો હતો.
રવિવારે રમાયેલી વિમેન્સ સિંગલ્સની ફાઈનલમાં સાઈના વધુ એક વખત ચીની તાઈપેઈની તાઈ ઝુના પડકારનો સામનો કરી શકી ન હતી. 52 મિનિટ ચાલેલી ફાઈનલમાં સાઈનાનો 13-21, 21-13, 6-21થી પરાજય થયો હતો. જ્યારે તાઈ ઝુએ બે વર્ષ બાદ ડેનમાર્ક ઓપન ટાઈટલ જીત્યું છે. છેલ્લે તેણે 2016માં આ ટુર્નામેન્ટ જીતી હતી.
તાઈ ઝુએ પ્રથમ ગેમથી જ પોતાનો દબદબો બનાવ્યો હતો. તેણે 6-1ની સરસાઈથી શરૂઆત કરી હતી અને બાદમાં આ સરસાઈને વધારી દીધી હતી. આ દરમિયાન તેણે સાઈનાને લાંબી રેલીઓમાં વ્યસ્ત રાખીને તેને થકવી દીધી હતી. એક સમયે તેણે સરસાઈ 11-6 સુધી પહોંચાડી દીધી હતી અને પ્રથમ ગેમ 15 મિનિટમાં જ જીતી લીધી હતી.
જોકે, વિશ્વમાં 10મો ક્રમાંક ધરાવતી સાઈનાએ વળતો પ્રહાર કર્યો હતો. બીજી ગેમમાં ભારતીય શટલરે આક્રમક રમત દાખવી હતી. જેનો ફાયદો તેને થયો હતો. બીજી ગેમમાં સંપૂર્ણ પણે સાઈનાનો દબદબો રહ્યો હતો. સાઈનાએ 11-5ની સરસાઈ મેળવી લીધી હતી અને બાદમાં 21-13થી ગેમ જીતીને મેચને રોમાંચક બનાવી દીધી હતી.
પરંતુ ત્રીજી અને નિર્ણાયક ગેમમાં તેણે લય ગુમાવી દીધી હતી. ત્રીજી ગેમમાં સાઈના પર સ્પષ્ટ રીતે થાકની અસર જોવા મળી હતી. તાઈ ઝુએ તેના ભૂલોનો ફાયદો ઉઠાવ્યો હતો અને તેને વધારે થકવી નાખવા માટે ભારતીય શટલરને લાંબી રેલીઓમાં વ્યસ્ત રાખી હતી. તેની આ ટેકનિક ત્રીજી ગેમમાં પણ કામ કરી ગઈ હતી. આ ગેમમાં સાઈના સહેજ પણ લડત આપી શકી ન હતી. તાઈ ઝુએ સાત પોઈન્ટની સરસાઈ સાથે સ્કોર 9-2 કરી દીધો હતો અને બાદમાં ત્યાં પહોંચવું સાઈના માટે મુશ્કેલ બની ગયું હતું. અંતે તાઈ ઝુએ ગેમ, મેચ અને ટાઈટલ પોતાના નામે કરી દીધા હતા.